google/wiki40b huggingface dataset:
โรงเรียนสิงห์สมุทร

ประวัติ

พ.ศ. 2480 โรงเรียนเปิดสอนอย่างเป็นทางการ โดยชื่อว่า "โรงเรียนสถานีทหารเรือสัตหีบ"
โดยใน พ.ศ. 2483 โรงเรียนได้ย้ายมาอยู่ ณ สถานที่ในปัจจุบัน
ต่อมา พ.ศ. 2487 โรงเรียนได้เปลี่ยนชื่อจาก "โรงเรียนสถานีทหารเรือสัตหีบ" เป็น "โรงเรียนทหารเรือสัตหีบบำรุง"
และได้เปลี่ยนชื่ออีกครั้งหนึ่งเมื่อ พ.ศ. 2496 โรงเรียนเปลี่ยนชื่อเป็น "โรงเรียนสิงห์สมุทร"
จนถึง พ.ศ. 2502 โรงเรียนได้เปลี่ยนชื่อมาเป็น "โรงเรียนสัตหีบ"
ใน พ.ศ. 2523 กองทัพเรือได้ส่งมอบโรงเรียนสัตหีบ ให้สังกัดกับทางกรมสามัญศึกษา เมื่อวันที่ 22 ธันวาคม พ.ศ. 2523 และเปลี่ยนชื่อกลับเป็น "โรงเรียนสิงห์สมุทร" และถือว่าวันที่ส่งมอบโรงเรียนให้กับทางกรมสามัญศึกษานั้น เป็นวันสถาปนาของโรงเรียน ปัจจุบันโรงเรียนสิงห์สมุทร ตั้งอยู่เลขที่ 2508 หมู่ 1 ถนนสุขุมวิท ตำบลสัตหีบ อำเภอสัตหีบ จังหวัดชลบุรี 20180
ละครแห่งชีวิต (รายการโทรทัศน์)

รูปแบบรายการ

รูปแบบของรายการละครแห่งชีวิตในปี 2536-2538 เป็นการนำเสนออัตชีวประวัติของบุคคลที่มีชื่อเสียงหรือน่าสนใจ ในรูปแบบของทอล์กโชว์ สลับกับละครจำลองชีวิตจริง โดยเจ้าของเรื่องที่เชิญมามีทั้งบุคคลในวงการบันเทิง บุคคลจากวงการอื่น และบุคคลที่อยู่ในเหตุการณ์สำคัญซึ่งส่งผลต่อประชาชนทั่วไป จะมาเป็นคู่ มาเดี่ยว หรือเป็นครอบครัวก็ได้
ในช่วงเริ่มรายการจะเชิญเจ้าของเรื่องตัวจริงมาพูดคุยกันเล็กๆ น้อยๆ ในห้องส่ง จากนั้นจะให้ชมภาพจำลองรายละเอียดการดำเนินชีวิตจากละครโดยใช้ผู้แสดงแทนตัวจริงเป็นเวลาประมาณ 20 นาที แบ่งเป็น 2 ช่วง มีการพูดคุยคั่นระหว่างช่วง เมื่อจบช่วงละครก็จะกลับเข้าห้องส่งเพื่อสรุปเรื่องราว และเจ้าของเรื่องจะได้รับของรางวัลตอนท้ายรายการเป็นรูปภาพขนาดใหญ่อัดด้วยฟิล์มสีโกดักใส่กรอบ
ในส่วนของผู้ชม นอกจากจะได้รับความบันเทิงจากละครแล้ว ยังได้ทราบข้อคิดหรือแนวทางในการดำรงชีวิตของบุคคลตัวอย่างซึ่งนำมาปรับใช้กับชีวิตประจำวันได้ และทราบว่าชีวิตของบุคคลนั้นเริ่มต้น เป็นมา ผ่านอุปสรรคเพียงไร รายการนี้จึงให้ทั้งความสุข ความรู้สึกซาบซึ้ง สลดหดหู่บ้าง ผู้ชมก็จะมีความประทับใจจากการชมรายการนี้ได้
แขกรับเชิญเทปแรกของรายการ ได้แก่ สุนารี ราชสีมา ส่วนเทปที่สองและสามได้นิมนต์ พระพยอม กัลยาโณ มาถ่ายทอดอัตชีวประวัติ สลับกับละครซึ่งแสดงแทนโดย นึกคิด บุญทอง

เพลงประจำรายการ

เพลงประจำรายการละครแห่งชีวิตมีเพียงเพลงเดียว เนื้อร้องแสดงถึงชีวิตของผู้คนไว้อย่างสังเขป โดยใช้ตอนเปิดรายการ ช่วงของละคร และท้ายรายการ รวมทั้งเสียงดนตรีจากเพลงเดียวกันเมื่อเปิด-ปิดเบรก ผู้แต่งคำร้องเพลงนี้คือ ฉัตรชัย ดุริยประณีต ให้ทำนองและขับร้องโดย ธานินทร์ เคนโพธิ์
"คือรอยยิ้ม คือความสุขสันต์ คือหยาดน้ำตา ความพ่ายแพ้
คือปัญหาที่ไม่สายเกินแก้ แค่เพียงมีความตั้งใจ
- นี่คือละคร แห่งชีวิตคน ที่ฉันต้องอดทน ต่อสู้ทุกเวลา
ทุ่มเททั้งใจ เพื่อจะได้มา ซึ่งความฝันเป็นรางวัลแห่งใจ (ซ้ำท่อน)
...ให้ความฝันเป็นรางวัลแห่งชีวิต"
นอกจากนี้ เพลงจากรายการคู่ทรหด (ลมหายใจของกันและกัน) ก็ยังมาใช้ประกอบรายการละครแห่งชีวิต คราวที่แขกรับเชิญของรายการเป็นคู่สามีภรรยาอีกด้วย
ฮาซิเอซิ

ชีวประวัติ

อาจเป็นบุคคลเดียวกันกับ "ฮาร์ซิเอซิ บุตรชายของไพโออุส" (ไพโออุส มีความหมาย "ศัตรูของเทพเจ้า") เขาเป็นคนสุดท้ายที่เรียกตัวเองว่า "ฟาโรห์" ชาวอียิปต์ถึงแม้จะปกครองอยู่ทางตอนใต้ของอียิปต์ตอนบนเท่านั้น ช่วงสั้น ๆ
การใช้ประโยชน์จากสงครามกลางเมืองระหว่างปโตเลมีที่ 8 และพระขนิษฐาของพระองค์ พระนางคลีโอพัตราที่ 2, ฮาร์ซิเอซิถูกจับกุมที่เมืองธีบส์ในฤดูร้อนของปี 131 ก่อนคริสตกาลและสันนิษฐานว่าชื่อที่ใช้สำหรับครองราย์ แม้ว่าจะเป็นที่รู้จักกันในชื่อของผู้หญิงคือ Ḥr-s-js (t) sA- Wsjr ความหมาย "โอรสของโอซิริส" รายงานว่าในแผ่นปาปิรัสคาริร่า 1, 2 กองกำลังของปโตเลมีเข้ายึดเมืองในเดือนพฤศจิกายนของปีเดียวกัน และฮาร์ซิเอซิถูกจับในข้อหากบฎจนกระทั่งเขาเสียชีวิตน่าจะเกิดขึ้นในกันยายน 130 ก่อนคริสตกาล
โรงเรียนประจวบวิทยาลัย

ประวัติโรงเรียนประจวบวิทยาลัย

จุดเริ่มต้น
กล่าวกันว่าโรงเรียนประจวบวิทยาลัยตั้งขึ้นเป็นครั้งแรกในวัดเกาะหลัก ไม่มีรายละเอียดในช่วงเวลานั้น เพราะหลักฐานเกี่ยวกับโรงเรียนส่วนใหญ่ถูกทำลายระหว่างสงครามมหาเอเชียบูรพา เมื่อ พ.ศ. 2484 เนื่องจากกองทัพญี่ปุ่นยกพลขึ้นบกที่จังหวัดประจวบคีรีขันธ์ และยึดครองโรงเรียนเป็น กองบัญชาการรบ จนกระทั่ง พ.ศ. 2488 ญี่ปุ่นแพ้สงครามจึงถอนทหารออกไป
ความเป็นมาในอดีต
จากหลักฐานที่เหลืออยู่ โรงเรียนประจวบวิทยาลัยในสถานที่ตั้งปัจจุบันนี้ เปิดทำการสอน เมื่อวันที่ 17 กรกฎาคม 2457 โดยมีขุนกัลยาณวาท ศึกษาธิการจังหวัด (สมัยนั้นเรียกว่าธรรมการจังหวัด) เป็นประธานในพิธีเปิด ขุนประกอบวุฒิสารท เป็นครูใหญ่คนแรก เปิดสอนตั้งแต่ระดับประถมศึกษาถึงระดับมัธยมศึกษาตอนต้น มีชั้นมัธยมปีที่ 3 (ม.3) เป็นชั้นสูงสุด รับนักเรียนทั้งชายและหญิงมาจนถึง พ.ศ. 2485 นักเรียนหญิงแยกไปเรียนที่โรงเรียนสตรีประจำจังหวัด คือโรงเรียนสตรีประจวบคีรีขันธ์ "ประจวบสมบูรณ์" คงเหลือนักเรียนชายล้วน ๆ จึงเรียกกันทั่วไปว่า "โรงเรียนประจำจังหวัดชาย" มีชื่อเป็นทางราชการว่า "โรงเรียนประจำจังหวัดประจวบคีรีขันธ์" ต่อมาเปลี่ยนชื่อเป็น โรงเรียนประจวบคีรีขันธ์ "ประจวบวิทยาลัย" ตัดระดับประถมศึกษาออก คงไว้แต่เพียงระดับมัธยมศึกษา และได้ขยายการศึกษาถึงระดับมัธยมศึกษาตอนปลายเมื่อ พ.ศ. 2506 เฉพาะระดับนี้เป็นแบบสหศึกษา และในปีเดียวกันนี้ได้เรียกชื่อโรงเรียนเสียใหม่ว่า "โรงเรียนประจวบวิทยาลัย"
การรวมโรงเรียน
ต่อมาเมื่อวันที่ 12 มิถุนายน พ.ศ. 2514 โรงเรียนสตรีประจวบคีรีขันธ์ "ประจวบสมบูรณ์" ซึ่งทางราชการได้แยกนักเรียนหญิงจากโรงเรียนประจวบวิทยาลัยไปเรียนเมื่อ พ.ศ. 2480 ได้กลับมารวมกับโรงเรียนประจวบวิทยาลัยอีกครั้งหนึ่ง ตามประกาศกระทรวงศึกษาธิการ ลงวันที่ 23 เมษายน พ.ศ. 2513 จากนี้ไป "โรงเรียนประจวบวิทยาลัย" จึงหมายถึง โรงเรียนสหศึกษาอันเกิดจากการรวมโรงเรียนสองโรงดังได้กล่าวแล้ว
สำหรับอาคารเรียนของโรงเรียนสตรีประจวบคีรีขันธ์ "ประจวบสมบูรณ์" บนเนื้อที่ 7 ไร่ 2 งาน 79 ตารางวา ซึ่งอยู่ห่างจากโรงเรียนประจวบวิทยาลัยประมาณ 2 กิโลเมตร มีประวัติการก่อสร้างมาตั้งแต่ พ.ศ. 2475 โดยมีขุนวิทยาการประเสริฐ ศึกษาธิการจังหวัดเป็นผู้ริเริ่ม หม่อมเจ้าทองเติม ทองแถม ผู้ว่าราชการจังหวัดในขณะนั้น ได้ทรงตั้งชื่อโรงเรียนตามชื่อขุนประจวบสมบูรณ์ (เต็ก ประจวบเหมาะ) คหบดีของจังหวัดนี้เป็นผู้บริจาคเงิน สมทบทุนในการก่อสร้างอาคารจำนวน 1,000 บาท ซึ่งถือเป็นเงินจำนวนมากในสมัยนั้น หลังจากย้ายนักเรียนไปรวมกับโรงเรียนประจวบวิทยาลัยแล้ว กรมสามัญศึกษาจึงยกอาคารเรียนและเนื้อที่ทั้งหมดให้โรงเรียนอนุบาลจังหวัดประจวบคีรีขันธ์ คงเหลือเนื้อที่ทางโรงเรียนประจวบวิทยาลัย 48 ไร่ 17 ตารางวา เพียงแห่งเดียว

สัญลักษณ์ประจำโรงเรียน

สัญลักษณ์ 
เป็นรูปพระนั่งคูหาคฤหาสน์ (สัญลักษณ์ของจังหวัดประจวบคีรีขันธ์) มีคบเพลิงอยู่ตอนบนและมีคำว่าประจวบวิทยาลัยอยู่ด้านล่าง
ความหมาย
โรงเรียนประจวบวิทยาลัย เป็นสถานศึกษาของจังหวัดประจวบคีรีขันธ์ ที่มุ่งส่งเสริมให้เยาวชนพัฒนาตนเองอย่างมีคุณภาพ นำความเจริญรุ่งเรืองมาสู่ประเทศชาติ
ปรัญญาของโรงเรียน
(ปัญญา นรานฺ รตฺนํ) ปัญญาเป็นดวงแก้วของปวงชน
คำขวัญของโรงเรียน
เรียนดี มีวินัย  ใฝ่คุณธรรม
วิสัยทัศน์
โรงเรียนประจวบวิทยาลัย  สร้างคนดี  มีความรู้ตามมาตรฐานสากล
วัดไผ่ค่อมรัตนาราม

เหตุลักทรัพย์

วันที่ 18 ตุลาคม พ.ศ. 2552 ตำรวจสถานีตำรวจภูธรเมืองพิษณุโลกได้รับแจ้งว่ามีเหตุคนร้ายลักทรัพย์ภายในวัด โดยพบว่าบริเวณลูกกรงเหล็กดัดข้างศาลาการเปรียญของวัดถูกคนร้ายงัดจนหักหลายซี่ ได้ขโมยเอาเครื่องขยายเสียง พร้อมมิกซ์ขยายเสียง 2 ตัว ไมโครโฟน 1 ตัว และเงินกองกฐินรับบริจาคมูลค่าไม่ต่ำกว่า 1,000 บาท มูลค่าความเสียหายรวมทั้งสิ้น 4 หมื่นบาท เจ้าอาวาสวัดระบุว่า เมื่อปี พ.ศ. 2551 ทางวัดได้เกิดเหตุลักทรัพย์ภายในวัดมาแล้ว 4 ครั้ง จน้องมีมาตรการติดเหล็กดัดลูกกรงป้องกันคนร้าย แต่ก็ถูกงัดอีก
มาสค์ไรเดอร์เบลด: มิซซิ่งเอช

เรื่องย่อ

การต่อสู้ระหว่างมนุษย์ที่ใช้ Rider System กับ Un-Dead สิ่งมีชีวิตที่เป็นอมตะได้จบลง เมื่อไรเดอร์เบลด (คาซุมะ เคนซากิ) สามารถผนึกอันเดดตัวสุดท้ายลงได้ นั่นก็คือ Joker (ไอคาว่า ฮาจิเมะ, ไรเดอร์คาลิส) ความสงบสุขจึงกลับมาอีกครั้ง เหล่าไรเดอร์และพรรคพวกที่ต่อสู้ด้วยกันมาจึงแยกย้ายไปตามวิถีชีวิตของตนเอง
4 ปีต่อมา อันเดดที่เคยถูกผนึกเอาไว้ทั้งหมดกลับออกมาอาละวาดทำร้ายผู้คนอีก แต่ก็มีกลุ่มไรเดอร์รุ่นใหม่ 3 คนออกมากวาดล้างพวกอันเดด เคนซากิและโคทาโร่จึงต้องออกรวบรวมพรรคพวกที่เคยร่วมต่อสู้กันมาอีกครั้ง เรื่องที่ไม่คาดคิดก็เกิดขึ้นเมื่อทาจิบาน่า (ไรเดอร์การ์เรน) ที่เคยร่วมต่อสู้กันมากับเคนซากิกลับอยู่เบื้องหลังและร่วมอยู่กับไรเดอร์รุ่นใหม่ทั้ง 3 ซึ่งมีเป้าหมายลึกลับในการปลดผนึกโบราณที่ถูกซ่อนเอาไว้ ศัตรูของไรเดอร์เบลดและพรรคพวกครั้งนี้จึงไม่ได้มีแต่พวกอันเดดเท่านั้น ยังจะต้องต่อสู้กับไรเดอร์ด้วยกันเองอีกด้วย ศึกครั้งนี้จึงต้องทุ่มกำลังอย่างเต็มที่และต้องอาศัยพลังของ Joker มาช่วยต่อสู้ด้วย เพื่อปกป้องมนุษย์ให้พ้นจากหายนะครั้งนี้ให้จงได้
ทับหลังนารายณ์บรรทมสินธุ์

ประวัติ

ในปี พ.ศ. 2508 กรมศิลปากรพบชิ้นส่วนบางชิ้นของทับหลัง ที่ร้านขายของเก่าย่านราชประสงค์จึงได้ยึดคืนมา ต่อมาในปี พ.ศ. 2516 ศาสตราจารย์ ม.จ. สุภัทรดิศ ดิศกุล ขณะดำรงตำแหน่งคณบดีคณะโบราณคดี มหาวิทยาลัยศิลปากร และ ดร. ไฮแรม วูดเวิร์ด จูเนียร์ อดีตอาสาสมัครสันติภาพ ที่เคยสอนในมหาวิทยาลัยศิลปากร ได้ไปพบทับหลังนารายณ์บรรทม สินธุ์ชิ้นนี้ ที่สถาบันศิลปะ นครชิคาโก ประเทศสหรัฐอเมริกา และทรงมีหนังสือแจ้งอธิบดีกรมศิลปากรอย่างเป็นทางการว่าควรจะขอกลับคืน จนกระทั่งในปี พ.ศ. 2531 ขณะที่การบูรณะปราสาทหินพนมรุ้งใกล้จะเสร็จเรียบร้อย มีการรื้อฟื้นเรื่องการขอคืนทับหลังขึ้นมาใหม่ ซึ่งครั้งนี้ได้รณรงค์กันอย่างกว้างขวาง ทั้งในกรุงเทพมหานคร ต่างจังหวัด ชาวไทยที่อาศัยอยู่ในนครชิคาโกรวมทั้งชาวอเมริกันและชาติอื่น ๆ ได้ให้การสนับสนุน
จังหวัดบุรีรัมย์ ซึ่งมีรองศาสตราจารย์วันชัย วัฒนกุล อธิการบดีวิทยาลัยครูบุรีรัมย์ เป็นประธาน อาจารย์เทียนชัย ให้ศิริกุล และ ผศ. วิสุทธิ์ ภิญโญวาณิชกะ เป็น เลขาฯ ร่วมกับข้าราชการ พ่อค้าประชาชน และนักเรียนนักศึกษา กว่า 15,000 คนได้ชุมนุมกันเพื่อเรียกร้องขอทับหลังคืน โดยทำหนังสือถึงเอกอัครราชทูตสหรัฐอเมริกาประจำประเทศไทย ผ่านผู้ว่าราชการจังหวัดบุรีรัมย์ นายพร อุดมพงษ์
จนกระทั่งเมื่อวันที่ 9 พฤศจิกายน 2531 สถาบันศิลปะ นครชิคาโก ได้ส่งทับหลังนารายณ์บรรทมสินธุ์ กลับคืนสู่ประเทศไทย ในพระนามของศาสตราจารย์ ม.จ. สุภัทรดิศ ดิศกุล ทับหลังจะถึงสนามบินดอนเมืองในวันที่ 10 พฤศจิกายน 2531 โดยสายการบินยูไนเต็ดแอร์ไลน์

ภาพสลักนารายณ์บรรทมสินธุ์

ที่ทับหลังของมณฑปด้านทิศตะวันออกปราสาทประธาน  เป็นภาพนารายณ์บรรทมสินธุ์ โดยพระนารายณ์บรรทมตะแคงขวาเหนือพระยาอนันตนาคราช ซึ่งทอดตัวอยุ่เหนือมังกรอีกต่อหนึ่งท่ามกลางเกษียรสมุทร มีก้านดอกบัวผุดขึ้นจากพระนาภีของพระองค์ มีพระพรหมประทับอยู่เหนือดอกบัวนั้น พระนารายณ์ทรงถือ คฑา สังข์ และจักรไว้ในพระหัตถ์หน้าซ้าย พระหัตถ์หลังซ้ายและพระหัตถ์หลังด้านขวาตามลำดับ ส่วนพระหัตถ์หน้าขวารอบพระเศียรของพระองค์ ทรงมงกุฏรูปกรวยกภณฑล กรองศอ และทรงผ้าจีบเป็นริ้ว มีชายผ้ารูปหางปลาซ้อนกันอยู่ 2 ชั้นด้านหน้าคาดด้วยสายรัดพระองค์ มีอุบะขนาดสั้นห้อยประดับ มีพระลักษณมีชายาพระองค์ประทับนั้นอยู่ตรงปลายพระบาท
สำหรับพระพรหม ซึ่งประทับเหนือดอกบัวนั้น มีสี่พักตร์ สี่กร ถัดจากองค์พระนารายณ์มาทางซ้ายบริเวณเลี้ยวของทับหลัง มีรูปหน้ากาลคายพวงอุบะขนาดใหญ่ เหนือหน้ากาลมีรูปครุฑใช้มือยึดนาคไว้ข้างละตนนอกจากนี้ยังปรากฏรูปสัตว์อื่น ๆ ได้แก่ นกแก้ว ลิง และนกหัสดีลิงก์คาบช้างอยู่ด้วย
การบรรทมสินธุ์ของพระนารายณ์คือ การบรรทมในช่วงการสร้างโลก การบรรทมแต่ละครั้งนั้นจะเกี่ยวกับยุคเวลาในแต่ละกัลป์ ภาพทับหลังนารายณ์บรรทมสินธุ์ที่ปราสาทพนมรุ้ง ได้รับอิทธิพลจากคัมภีร์วราหปุราณะ เป็นคัมภีร์ที่ให้ความสำคัญแก่พระนารายณ์เป็นเทพผู้ยิ่งใหญ่ ในขณะที่พระนารายณ์กำลังบรรทมอยู่นั้นได้ทรงสุบิน มีดอกบัวผุดจากพระนาภีและได้บังเกิดพระพรหมในดอกบัวนั้น พระพรหมทรงเป็นผู้สร้างมนุษย์และสิ่งต่าง ๆ โดยมีนัยสื่อถึงการกำเนิดของสรรพสิ่งใหม่หลังการล้างโลก ในความหมายของมนุษย์ในยุคปัจจุบัน คือ การอำนวยพร
ทับหลังนารายณ์บรรทมสินธุ์ ได้รับการยอมรับว่าเป็นทับหลังรูปพระนารายณ์ที่มีความงดงามที่สุดในโลก และยังถือว่าเป็นโบราณวัตถุชิ้นเดียวที่ประเทศผู้เป็นเจ้าของสามารถทวงคืนกลับมาจากผู้นำไปครอบครองได้สำเร็จ
แดนซ์ แดนซ์ เรโวลูชัน (ภาค 2)

ความลับของเกม

ภายในเกมเต้นภาคที่ 2 จะมีความลับของเกมดังนี้

การแสดงเพลงทั้งหมดที่มี

เมื่อเข้าสู่หมวดเกมปกติแล้ว ให้เลือกหมวดแบบยาก (Hard) แล้วจะมีลูกศรเล็ก ๆ ชี้ไปทางขวาเรียงกัน 4 ตัวด้านขวามือ ให้กด →→→→ (ขวา 4 ครั้ง) แล้วจะปรากฏคำว่า All Music จากนั้น ให้เลือกหมวดดังกล่าว เมื่อเข้ามาสู่หน้าจอเลือกเพลงแล้วจะพบว่าเกมจะแสดงเพลงทั้งหมด ทำให้ผู้เล่นสามารถเลือกได้ตามใจชอบ
ซะซะกิ โคะจิโร

ประวัติ

ซาซากิ โคจิโร่ (ญี่ปุ่น: 佐々木 小次郎 Sasaki Kojirō ) (พ.ศ. 2128-พ.ศ. 2155) ตอนเด็กได้รับการเลี้ยงดูโดย จิไซ คาเนะมะกิ (Kanemaki Jisai) ต่อมาได้ถูก อิตโตไซ อิโต้ (Itō Ittōsai) เอาไปดูแลแทน กล่าวกันว่ามีบ้านเกิดอยู่แถวเมืองบุเซ็นหรือเอจิเซ็น ได้เข้ามาเป็นลูกศิษย์ของคาเนมากิ จีไซหรือไม่ก็โทดะ ไซเก็น โดยเรียนรู้ศาสตร์ลับวิชาดาบ โจโจริว ที่ใช้ดาบโมโนโฮชิซาโอ ยาว 3 ฟุต จากไซเก็น
ต่อมาได้ท่องเที่ยวไปยังแคว้นต่างๆคิดค้นเพลงดาบ"นางแอ่นหวนกลับ"ขึ้นมาและก่อตั้งสำนักกันริว(หินผา)ขึ้น แล้วเดินทางปราบสำนักวิชาดาบในแคว้นตะวันตกมากมาย จนกระทั่งได้เป็นหัวหน้าครูฝึกวิชาดาบของตระกูลโฮโซกะวะ ตามคำชักชวนของโฮโซกะวะ ทาดาโอกิและกราเซีย โฮโซกะวะ
ในพ.ศ. 2155ซาซากิ โคจิโร่ ได้ท้าดวลดาบกับยอดนักดาบมิยาโมโตะ มุซาชิ ที่เกาะกันริว และพ่ายแพ้จนจบชีวิตลง
โรบินฮู้ด เจ้าชายจอมโจร

เนื้อเรื่องย่อ

ภาพยนตร์เรื่องนี้กล่าวถึงโจรป่า ผู้มีชื่อเสียงจากการปล้นคนรวย เพื่อแจกจ่ายให้คนจน เควิน คอสเนอร์ รับบท โรบิน ฮู้ด หรือ โจรแห่งล็อกสเล่ย์ เมื่อโรบินเดินทางกลับบ้าน หลังจากหายไปนาน เขาพบว่าครอบครัว และทรัพย์สมบัติของเขาโดนทำลาย โดยนายอำเภอเมืองน้อตติ้งแฮม ผู้มีจิตใจหยาบช้า ชายผู้นี้ยังข่มขู่เอารัดเอาเปรียบประชาชน บนเกาะอังกฤษอีกด้วย โรบินตั้งปณิธานว่า เขาจะต้องแก้แค้นให้กับ พ่อที่ถูกฆ่า เขาได้รับความช่วยเหลือเป็นอย่างดี จากเพื่อนตัวเล็ก ชาวมอริช หลังจากเขาได้พบกับ ลิ้ตเติ้ล จอห์น และต่อสู้จนได้ชัยชนะ เขาสามารถพาตัวเอง เข้าเป็นหัวหน้าของกลุ่มโจรป่า ถึงแม้ วิล สกาเล็ท คนสำคัญคนหนึ่งของกลุ่ม จะไม่เชื่อใจเขานักก็ตาม โรบินได้สร้างความวุ่นวายโกลาหล ให้กับนายอำเภอและพรรคพวกทุกครั้ง ที่มีโอกาส ชีวิตของเขา ต้องเสี่ยงภัยอยู่ตลอดเวลา เช่นเดียวกับหญิงสาว ที่เขาตกหลุมรัก แมเรียน
ไอโอดีน

ผู้ค้นพบไอโอดีน

ค้นพบโดย Bernard Curtios นักเคมีชาวฝรั่งเศส ในปี ค.ศ. 1811 นักเคมีผู้นี้ขณะนั้นทำการผลิตโพแทสเซียมไนเตรด (KNO3) สำหรับใช้ในกองทัพนาโปเลียน (Napoleon) ซึ่งกรรมวิธีการผลิตใช้เถ้าหยาบ ๆ จาก kelp (เถ้าสาหร่ายทะเลชนิดหนึ่ง) ช่วยเก็บรักษาโพแทส (potash หรือ K2CO3) ขณะที่เขาล้าง kelp ด้วยกรดซัลฟูริกเพื่อทำลายสิ่งปนเปื้อน เขาสังเกตเกิดควันสีม่วง ซึ่งควบแน่นบนเครื่องมือที่ทำด้วยทองแดงของเขา และทำให้เครื่องมือนั้นผุกร่อน เขาพบว่าถ้านำสารละลายจากการล้าง kelp มาเติมกรดแก่มาก ๆ จะได้ตะกอนเป็นผงสีดำ และเมื่อนำตะกอนนี้ไปทำให้ร้อน ก็จะให้ไอสีม่วงเช่นกัน
ต่อมา F. Clement และ J.B. Desormes ได้ศึกษาสมบัติของสารที่ค้นพบใหม่นี้ J.L. Gay-Lussac เป็นคนแรกที่พบว่าสารนี้เป็นธาตุใหม่ และตั้งชื่อธาตุนี้ตามคำกรีกซึ่งมีความหมายว่าสีม่วง (violet)

ลักษณะของไอโอดีน

ไอโอดีน (Iodine, In) :  ธาตุไอโอดีนเป็น สีฟ้า และ สีดำ สามารถ ระเหิด เป็นก๊าซม่วงสีชมพูเนื่องจากการดูดซึม โดยการเปลี่ยนอิเล็กทรอนิกส์ระหว่างกันเกิดการละลายที่ 113.7 ° C (236.7 ° F) มันเป็นสารประกอบที่มีหลายองค์ประกอบได้และสามารถเนปฏิกิริยาของกลุ่มของ ฮาโลเจน และเป็นโลหะที่แสงสามารถสะท้อนการละลายน้ำเล็กน้อยกับการละลายกรัมหนึ่งใน 3450 ml ที่ 20 ° C และ 1,280 ml ที่ 50 ° C

ธาตุไอโอดีน

ไอโอดีนเป็นสีฟ้าสีดำเงาที่เป็นของแข็งไอโอดีนเป็นองค์ประกอบทางเคมีที่มีสัญลักษณ์ I  เป็นธาตุที่มีความเป็นอโลหะที่อยู่ในหมู่ที่ VIIA เป็นธาตุในหมู่ 7 ของตารางธาตุ มีน้ำหนักอะตอม 126.9 มีอยู่ทั่วไปตามธรรมชาติ พบใน หิน ดิน น้ำ น้ำทะเล อากาศ และสิ่งมีชีวิต มีปริมาณมากน้อยที่แตกต่างกัน อาหารทะเลจะมีไอโอดีนสูงกว่าแหล่งอื่น ในธรรมชาติ มักพบในรูปเกลือ ไอโอเดต ( KIO3 ) และในรูปไอโอไดด์ หรือเป็นสารประกอบอินทรีย์ ในสิ่งมีชีวิต เช่น ในเลือด เนื้อเยื่อ น้ำนม เหงื่อ และปัสสาวะ และมีมากน้อยแตกต่างกันไปในแต่ละพื้นที่ส่วนใหญ่จะพบมากในดินและแถบที่ราบลุ่มแม่น้ำ ชายทะเล และทะเลซึ่งเป็นผลให้พืชผักและสัตว์จากทะเลมีสารไอโอดีนมาก ในทะเลมีไอโอดีนประมาณ 0.05 ppm นอกจากนี้ในแร่ธาตุหลายชนิดก็มีไอโอดีนในรูปของสารประกอบ เช่น โซเดียมไอโดเดต  แคลเซียมไอโอเดต สาหร่ายในทะเลบางชนิดก็มีไอโอดีนโดยเฉพาะสาหร่ายที่มีสีน้ำตาล แหล่งไอโอดีนที่สำคัญที่สุดในโลกคือ แหล่งโซเดียมไนเตรต ในประเทศชิลี แต่ไนเตรตมีไอโอดีนตั้งแต่ร้อยละ 0.05 ถึง 0.3 โดยมวล ไอโอดีนที่พบในแหล่งนี้อยู่ในรูปของแคลเซียมไอโอเดต และบางส่วนอยู่ในรูปของสารประกอบผสมของโซเดียมไอโอเดต (NaIO3) และโซเดียมซัลเฟต (Na2SO4)ไอโอดีนจะถูกเพิ่มเกือบทุกชนิดของเกลือที่นำมาใช้ มันเป็นส่วนผสมของขนมปังในปลาทะเลและพืชในมหาสมุทร ไอโอดีนในพืชน้ำจะถูกเก็บไว้ในเนื้อเยื่อของพวกมันและในสัตว์บางชนิดที่อยู่ในทะเล
แพน (ภาพยนตร์)

เนื้อเรื่องย่อ

เรื่องราวของปีเตอร์ เด็กชายจอมซน วัย 12 ปีที่ดื้อจนยากจะควบคุมได้ แต่ในสถานเลี้ยงเด็กกำพร้าแสนอ้างว้างที่ลอนดอนเขาต้องใช้ชีวิตแบบบินไม่ได้มาโดยตลอด จนกระทั่งคืนมหัศจรรย์คืนหนึ่ง ปีเตอร์รีบหนีออกจากสถานเลี้ยงเด็กกำพร้า และใช้ชีวิตอยู่ในโลกของโจรสลัด นักรบ และเทพธิดาสุดอัศจรรย์ที่เรียกกันว่า "เนเวอร์แลนด์" ซึ่งที่นั่นเขาได้พบกับการผจญภัยสุดทึ่งและการต่อสู้เสี่ยงตาย
ขณะเดียวกันก็ต้องค้นหาความลับเกี่ยวกับแม่ที่ทิ้งเขาไว้ที่สถานเลี้ยงเด็กกำพร้าเมื่อนานมาแล้ว และดินแดนแห่งความมหัศจรรย์ที่เป็นของเขา เขาได้ร่วมทีมไปกับนักรบไทเกอร์ ลิลลี่ และเพื่อนใหม่ที่ชื่อเจมส์ ฮุค ปีเตอร์ต้องเอาชนะโจรสลัดแบล็คเบียร์ดผู้โหดเหี้ยม เพื่อปกป้องเนเวอร์แลนด์และเผชิญกับลิขิตชีวิตที่แท้จริงของเขา ซึ่งเขาจะต้องกลายเป็นฮีโร่ที่ถูกจดจำในนามของปีเตอร์แพนไปตลอดกาล
ธชย ประทุมวรรณ

ประวัติ

ธชย ประทุมวรรณ (เกิด 10 มกราคม พ.ศ. 2532) จบการศึกษาจากสาขาดนตรีไทยและดนตรีปฏิบัติ วิทยาลัยดุริยางคศิลป์ มหาวิทยาลัยมหิดล เมื่อเข้าเรียนในระดับอุดมศึกษาคุณครูที่โรงเรียนมหาวชิราวุธ เห็นแววความเป็นศิลปิน เลยจับเข้าเป็นนักร้องของวงประจำโรงเรียน ทั้งวงดนตรีสากลและวงดนตรีไทย ในด้านดนตรีไทย เก่งเป่าขลุ่ยและร้องเพลงไทยเดิมได้ เคยประกวดร้องเพลงไทย โดยครั้งแรกของการประกวดก็คว้ารางวัลชมเชยระดับประเทศของเวที “เพชรในเพลง” โดยกรมประชาสัมพันธ์ หลังจากนั้นก็ได้แชมป์ระดับภาคใต้ ในการประกวดที่จัดโดยมหาวิทยาลัยสงขลา ซึ่งขณะนั้นเก่งอยู่ในโรงเรียนระดับชั้นมัธยมศึกษา และไปประกวดทั้งวงดนตรีสากลและวงดนตรีไทยเรื่อยมา ปัจจุบันเรียนที่มหาวิทยาลัยมหิดล เป็นการเรียนร้องเพลงไทย เช่น เพลงไทยเดิม ขับเสภา และเรียนวิชาโทเป็น voice jazz
จากนั้นเขาได้เข้าประกวดร้องเพลงในรายการ  เดอะสตาร์ ค้นฟ้าคว้าดาวปี 5 โดยตอนนั้นได้ใช้ชื่อ สิทธิกร ในการเข้าประกวดแต่ไม่ผ่านรอบคัดเลือกภาคใต้กระทั่งได้เข้าร่วมประกวดร้องเพลงในรายการ โค้ก มิวสิก อวอร์ดส 2010 และยังคงใช้ชื่อสิทธิกรในการประกวดโดยได้รับรางวัลในประเภทเดี่ยวประจำปีนั้นและได้ออกซิงเกิลเพลงแรกในชีวิตคือเพลง กลับไปที่โลก ซึ่งต้นฉบับเป็นของ เพนกวินวิลล่า ในอัลบั้ม The Starters ภายใต้สังกัด สมอลล์รูม และเป็นที่รู้จักของคนทั้งประเทศจากการเข้าประกวดร้องเพลงในรายการ เดอะวอยซ์ไทยแลนด์ ซีซั่นที่ 1 โดยเปลี่ยนชื่อจากสิทธิกรมาเป็นธชยและสามารถคว้าตำแหน่งรองชนะเลิศอันดับ 1 ประจำซีซันนั้นได้สำเร็จทำให้ธชยมีผลงานออกมามากมายจนถึงปัจจุบัน

ชีวิตส่วนตัว

เก่ง ธชย มีน้องชาย 1 คน ชื่อ ธธรรศ ประทุมวรรณ ชื่อเล่น สก็อต

เดอะสตาร์ ค้นฟ้าคว้าดาว ปี 5

สิทธิกร ประทุมวรรณ ได้เข้าแข่งขันเดอะสตาร์ ค้นฟ้าคว้าดาว ปี 5 ในวันที่ 22-23 พฤศจิกายน พ.ศ. 2551 ที่โรงแรมเมโทรโพล จังหวัดภูเก็ต โดยเพลงที่ร้องในรอบแรกคือเพลงผิดตรงไหน และรอบภาคคือเพลงหมั่นคอยดูแลและรักษาดวงใจ แต่ไม่เข้ารอบภาค
อาซาฮีบรอดแคสติงคอร์ปอเรชัน

ประวัติ

ABC จัดตั้งขึ้นเมื่อวันที่ 15 มีนาคม พ.ศ. 2494 มีที่ทำการแรกเริ่มที่เขตคิตะ โดยได้จัดตั้งสถานีวิทยุกระจายเสียงขึ้นมาก่อน ซึ่งได้เริ่มกระจายเสียงเป็นวันแรกเมื่อวันที่ 11 พฤศจิกายน ปีเดียวกัน ที่ความถี่ 1010 กิโลไซเคิล (ภายหลังในปี พ.ศ. 2521 ได้เปลี่ยนความถี่เป็น 1008 กิโลเฮิร์ตซ์ จนถึงปัจจุบัน) ต่อมาเมื่อวันที่ 1 ธันวาคม พ.ศ. 2499 ได้เริ่มออกอากาศสถานีโทรทัศน์ โดยแต่เดิมนั้นใช้ชื่อว่า สถานีโทรทัศน์โอซะกะ (OTV) ใช้สัญญาณเรียกขาน JOBX-TV ออกอากาศทางช่องสัญญาณที่ 6 ซึ่งเป็นความร่วมมือกับ นิวเจแปนบรอดแคสติง (NJB ปัจจุบันคือ ไมนิชิบรอดแคสติงซิสเตม (MBS)) ต่อมาอีก 3 ปีให้หลัง (พ.ศ. 2502) ABC ก็ได้ซื้อกิจการ OTV และได้เปลี่ยนชื่อมาเป็น สถานีโทรทัศน์อาซาฮีโอซะกะ (朝日放送大阪テレビ, ABC-OTV)
ในปี พ.ศ. 2552 ได้ย้ายสำนักงานไปยังเขตฟุกุชิมะ ที่สร้างขึ้นมาใหม่ หลังจากที่ที่ทำการเก่ามีอายุ 58 ปี
มาเลน่า ผู้หญิงสะกดโลก

เนื้อเรื่องย่อ

เรื่องราวเกิดขึ้นช่วงสงครามโลกครั้งที่ 2 ประเทศอิตาลี่ ประกาศสงครามกับพันธมิตร มาเลน่า แม่บ้านที่เฝ้ารอการกลับมาของสามีที่ไปรบ ไม่รู้ว่าเป็นโชคดีหรือโชคร้ายของเธอที่ เธอเป็นผู้หญิงที่สวยที่สุดในเมือง ถึงเธอจะแต่งงานแล้ว แต่เธอก็ยังเป็นที่หมายตาของหนุ่มๆ ทั้งเมือง บรรดาภรรยาของผู้ชายเหล่านั้นต่างก็นินทาเธออย่างเสียๆหายๆ เมื่อสงครามใกล้เข้ามา ความอดอยากก็ทำให้เธอต้องเอาตัวรอด เพราะในตอนนี้เธอได้รับรู้ข่าวว่าสามีของเธอได้ตายในสนามรบ หนังเรื่องนี้จะเล่าเรื่องราวผ่าน รีเนโต้ เด็กที่กำลังจะเป็นหนุ่ม ด้วยสายตาที่หลงไหลและเฝ้ามองเธออยู่ทุกฝีก้าว
สถาบันแคโรลินสกา

ประวัติ

สถาบันแคโรลินสกา มีชื่อเดิมว่า Royal Caroline Institute  ก่อตั้งช่วงระหว่างปี ค.ศ. 1810 - 1811 จุดประสงค์เพื่อฝึกหัดศัลยแพทย์สำหรับกองกำลังกลาโหมสวีเดน ชื่อเดิมเมื่อก่อตั้งคือ " Medico - Chirurgiska institutet " ( Chirurg (ชีรูก) : ศัลยศาสตร์ ) เมื่อปี 1817 ได้มีการเติมคำว่า 'Karolinska' เพื่อระลึกถึง 'Karoliner' ซึ่งเป็นกลุ่มทหารของกษัตริย์ ชาร์ล หรือ คาร์ล ที่ 13 ดังนั้นสถาบันแห่งนี้จึงมีชื่อเต็มว่า Kung Karolinska Medico-Chirurgiska Institutet  ในปี ค.ศ. 1968 ได้เปลี่ยนชื่อใหม่ เหลือเพียง Karolinska Intitutet 
สถาบันแคโรลินสกาได้มีการเฉลิมฉลองการก่อตั้งครบ 200 ปีในปี ค.ศ.2010 (พ.ศ. 2553)

สัญญลักษณ์ของมหาวิทยาลัย

คทาแอสคลีเพียส  เป็นคทาของเทพเจ้าแห่งการแพทย์แอสคลีเพียส ซึ่งเป็นบุตรของอะพอลโล่ และมักจะมีงูพันรอบคทา ใช้เป็นสัญญลักษณ์ทางการแพทย์มาตั้งแต่สมัยกรีกโบราณ
ถ้วยที่มีงู  เป็นภาพที่ปรากฎเป็นสัญญลักษณ์ของเทพีแห่งสุขอนามัยชื่อไฮเจีย หรือไฮเกีย ซึ่งเป็นบุตรสาวของแอสคลิเพียส งูที่ดื่มน้ำในถ้วยแสดงถึงความโชคดี
ไก่  เป็นสัญญลักษณ์ของชีวิตใหม่ของผู้ที่ได้รับการรักษา และแสดงถึงการเสียสละของแอสคลิเพียส ไก่มีความหมายในประโยคสุดท้ายที่โซคราเตส นักปรัชญาชาวกรีกกล่าวหลังจากดื่มถ้วยยาพิษว่า "Crito, we owe a cock to Asclepius. Do pay it. Don't forget."
วังคลองตลาด

วังคลองตลาด เป็นวังที่ประทับของพระเจ้าราชวรวงศ์เธอ พระองค์เจ้ารองทรง กรมหมื่นสิทธิสุขุมการ พระราชโอรสในสมเด็จพระบวรราชเจ้ามหาเสนานุรักษ์ ตั้งอยู่ระหว่างวังของพระเจ้าบรมวงศ์เธอ กรมหลวงประจักษ์ศิลปาคม กับ พระเจ้าบรมวงศ์เธอ กรมหลวงสรรพสาตร์ศุภกิจ

ประวัติ

วังคลองตลาด เป็นวังที่ประทับของพระเจ้าราชวรวงศ์เธอ พระองค์เจ้ารองทรง กรมหมื่นสิทธิสุขุมการ พระราชโอรสในสมเด็จพระบวรราชเจ้ามหาเสนานุรักษ์ ตั้งอยู่ระหว่างวังของพระเจ้าบรมวงศ์เธอ กรมหลวงประจักษ์ศิลปาคม กับ พระเจ้าบรมวงศ์เธอ กรมหลวงสรรพสาตร์ศุภกิจเมื่อกรมหมื่นสิทธิสุขุมการสิ้นพระชนม์ ต่อมาเป็นที่ประทับของพระเจ้าบรมวงศ์เธอ พระองค์เจ้าจินดา
ไอ โรบอท พิฆาตแผนจักรกลเขมือบโลก

เรื่องย่อ

ค.ศ. 2035 ในยุคที่หุ่นยนต์อาศัยอยู่ร่วมกับมนุษย์ในฐานะผู้รับใช้ เดล (สมิธ) ตำรวจนักสืบชิคาโก ต้องสืบสวนคดีฆาตกรรมศาสตราจารย์คนหนึ่งที่เขาเชื่อมั่นว่าต้องเป็นฝีมือของ บรรดาหุ่นยนต์ที่กำลังวางแผนครอบงำมนุษย์อย่างแน่นอน
รูมอะโลน

Room Alone 401-410

รูมอะโลน 401-410 เป็นซีรีส์ที่นำเสนอเรื่องราวของคนเหงาในยุคโซเชียล ที่ต่างคนต่างอาศัยอยู่คนเดียวภายในห้องพักชั้นเดียวกันตั้งแต่ห้อง 401 ไปจนถึงห้อง 410 แม้จะมีชีวิตประจำวันที่แตกต่างกัน แต่สิ่งหนึ่งที่เจ้าของห้องทั้ง 10 คนต้องเผชิญเหมือนกัน นั่นคือความเหงา โลกเสมือนบนช่องทางออนไลน์จึงกลายเป็นทางออกสำหรับการมีเพื่อนสักคนไว้ติต่อสื่อสาร แต่เมื่อกลับมาสู่โลกแห่งความเป็นจริง ความเหงาของพวกเขาก้ยังคงอยู่เช่นเดิม เนื้อเรื่องเล่าผ่านตัวละครทั้ง 10 คน ว่าพวกเขาจะรับมือกับความเหงาของตัวเองอย่างไร

Room Alone 2

หนึ่งปีผ่านไป หลังจากบทสรุปที่บางคนผิดหวัง และบางคนสมหวัง บางคนชัดเจน และบางคนยังมีเรื่องที่ค้างคา พวกเขาจึงกลับมาอีกครั้งและค้นพบว่า การมีความรัก ไม่ใช่คำตอบสุดท้ายของการหยุดความเหงา และการมีเขา ก็ไม่ได้ทำให้เราหยุดเสียน้ำตา เรื่องราวที่เข้มข้นขึ้น น่าลุ้นขึ้น น่าสงสารขึ้น หลากหลายขึ้น ฟินมากขึ้น แทนใจคนดูมากขึ้น เต็มอิ่มมากขึ้น และคาดเดาไม่ได้มากขึ้น กำลังจะถูกบอกเล่าอีกครั้ง
พรทิพย์ สกิดใจ

ประวัติ

พรทิพย์ วงศ์กิจจานนท์ เกิดที่กรุงเทพมหานคร เป็นบุตรคนที่สาม จากพี่น้อง 3 คน จบการศึกษาระดับอนุบาลที่โรงเรียนอนุบาลสมใจ ระดับประถมศึกษาที่โรงเรียนอำนวยศิลป์ มัธยมศึกษาที่โรงเรียนสันติราษฎร์ จบปริญญาตรีจากคณะนิเทศศาสตร์ มหาวิทยาลัยราชภัฏจันทรเกษม 
ด้านชีวิตส่วนตัวได้สมรสกับนักแสดง ณัฐวุฒิ สกิดใจ ที่โรงแรมแชงกรี-ลา เมื่อวันที่ 18 พฤษภาคม พ.ศ. 2555 หลังจากคบหาดูใจกันมาได้ถึง 8 ปี
ปัจจุบันทั้งคู่มีบุตรชายด้วยกัน 2 คน คือ ด.ช.ภูดิศ สกิดใจ หรือ ภู คลอดที่โรงพยาบาลบีเอ็นเอช เมื่อวันที่ 30 มีนาคม พ.ศ. 2556  และ ด.ช.ภูมิธนินทร์ สะกิดใจ หรือ เภา
เกาะซูลาเวซี

ที่มาของชื่อ

เดิมนั้นชาวโปรตุเกสตั้งชื่อเกาะนี้ว่า "เซเลบีส" ส่วนความหมายนั้นไม่ปรากฏชัด ในตอนแรกไม่ได้ใช้คำนี้เรียกพื้นที่ทั้งเกาะ เพราะชาวโปรตุเกสคิดว่าซูลาเวซีเป็นหมู่เกาะ ชื่อซูลาเวซีที่ใช้ในปัจจุบันมาจากคำว่า "ซูลา" (เกาะ) และ "เบซี" (เหล็ก) โดยอาจหมายถึง การนำเข้าเหล็กในอดีตจากตะกอนเหล็กที่มีอยู่มากในทะเลสาบมาตาโน (Matano)